GiliGold/VAD_KnessetCorpus huggingface dataset:
כרמל שאמה-הכהן: אני לא ראיתי חבר כנסת אחד שבא לאחד הדיונים ואמר משהו כנגד המחאה של האופנוענים וכנגד הרעיון שההחלטה היא רעה.
כרמל שאמה-הכהן: יותר מכך, ההחלטה נתקבלה ברורה, פה אחד, בוועדת הכלכלה לקיים צוות הידברות עם נציגי האופנוענים, והאוצר התעלם מזה.
כרמל שאמה-הכהן: האוצר מפגין קשיחות בלתי ברורה, רוצה להציג הצגה שאינה במקומה, ואדוני היושב ראש, אם ילמדו את הילדים שלי עכשיו בשיעורי אזרחות על הפרדת רשויות ועל ריבונות הכנסת, אני אצטרך להגיד להם שזה קצת הולך ומתכרסם, כי לא יכול להיות שכל הכנסת אומרת אמירה ברורה, ופקיד ודרג מיניסטריאלי מתעלמים לגמרי.
כרמל שאמה-הכהן: עם כל הכבוד, ואני חבר קואליציה.
כרמל שאמה-הכהן: התעלמות לגמרי היא בלתי סבירה.
כרמל שאמה-הכהן: לא ראיתי אף אחד מחברי הקואליציה מגיע לדיונים ואומר דעה אחרת.
כרמל שאמה-הכהן: אז לבוא רק בשעת ההצבעה ולהצביע נגד, זה נראה לי בלתי סביר.
כרמל שאמה-הכהן: מה מבקשים פה?
כרמל שאמה-הכהן: לא מבקשים פה תמיכה בחוק.
כרמל שאמה-הכהן: מבקשים פה משהו פרוצדורלי.
כרמל שאמה-הכהן: יש מחאה אדירה במדינת ישראל, והכנסת מתעלמת ממנה.
כרמל שאמה-הכהן: המחאה היא בחסימת כבישים.
כרמל שאמה-הכהן: היא מפריעה לחיים השוטפים של שאר אזרחי המדינה.
כרמל שאמה-הכהן: צריך למצות את ההליך כמה שיותר מהר, ואם הוא ימוצה עד הסוף ויגווע, זה משהו אחד.
כרמל שאמה-הכהן: אבל להשאיר את זה סתם באוויר ולדחות תהליכים, הרי גם היום הזה יגיע.
כרמל שאמה-הכהן: יעברו ה-20 ימים וההצעה הזאת כן תעלה.
כרמל שאמה-הכהן: הממשלה לא מרוויחה מזה כלום.
כרמל שאמה-הכהן: אם הייתי חושב שהממשלה מפסידה פה משהו, יכול להיות שהייתי חושב אחרת.
כרמל שאמה-הכהן: זה התעקשות קטנונית, קנטרנית, פרוצדורלית, והממשלה לא צריכה לעבוד דרך פרוצדורות.
כרמל שאמה-הכהן: פרוצדורה זה דרך עבודה של האופוזיציה.
כרמל שאמה-הכהן: ממשלה צריכה לפעול לפי מהות, ובמהות הממשלה פה לא מפסידה שום דבר ולא הקואליציה.
כרמל שאמה-הכהן: לכן אני קורא גם לחברים שלי מהקואליציה לתת את ההזדמנות הזו למצות את הדיון.
יריב לוין: חברת הכנסת קירשנבאום, בבקשה.
פניה קירשנבאום: אדוני כבוד היושב ראש, חבריי, ההצבעה היום היא לא נגד החוק, כי באמת אני חושבת שרוב חברי הבית בעד החקיקה הזו.
פניה קירשנבאום: ההצעה היא נגד הנחת פטור.
פניה קירשנבאום: אין אחד באמת שלא מטפל היום בנושא של אופנועים, גם ועדת כספים.
פניה קירשנבאום: בשבוע הבא ביום שלישי מתכנסת תת ועדה בוועדת כספים בראשותי בנושא ביטוח, והנושא של האופנועים יעלה.
פניה קירשנבאום: ההחלטה באמת מה אנחנו עושים עם רכב דו גלגלי זו החלטה ממשלתית, מדינית, זו קביעת מדיניות – האם מדינת ישראל רוצה לעודד את הרכב דו גלגלי או היא לא רוצה לעודד את הרב דו גלגלי.
פניה קירשנבאום: הנחת פטור לא תקדם שום דבר.
פניה קירשנבאום: ואין פה כרסום.
פניה קירשנבאום: אני גם יודעת מה זה הפרדת רשויות, ואנחנו נלחמים, וזה גם בחקיקה שלנו, אבל בוא ניתן עדיין לכנסת בכוחה להחליט מה עושים.
פניה קירשנבאום: תן לוועדת כספים, תן לוועדת משנה בנושא ביטוח להתמקד בזה, לפתור את הבעיה, ואז אם יהיה צורך, נגיע בהסכמה לחקיקה.
פניה קירשנבאום: סך הכול מדובר באי נתינת פטור מהנחה.
רוחמה אברהם-בלילא: אתם היום בקואליציה.
רוחמה אברהם-בלילא: מחר תהיו באופוזיציה.
פניה קירשנבאום: ההצבעה שלנו נגד היא לא נגד החקיקה, והיא בטח לא- -
רוחמה אברהם-בלילא: היא לא הצעת חוק תקציבית.
יריב לוין: חברת הכנסת אברהם, לא נגיע להצבעה, וזה בטח לא מה שאת רוצה שיקרה.
פניה קירשנבאום: זה לא קשור להצעת חוק תקציבית או לא.
יואל חסון: תצביעי בעד- -
פניה קירשנבאום: קודם כל אני רוצה לדון על זה.
יריב לוין: חבר הכנסת חסון, אתה רוצה שנגיע להצבעה?
יריב לוין: לא נגיע להצבעה אם יהיו הפרעות.
יריב לוין: חבר הכנסת זאב, דקה, בבקשה.
נסים זאב: ממש בקצרה, אדוני.
נסים זאב: לא מדובר פה בהצעת חוק להורדת תעריפי הביטוח.
נסים זאב: אם זו היתה ההצעה, הייתי מתנגד, כי אני חושב שהממשלה כן צריכה לתת את דעתה בנושא.
נסים זאב: מדובר פה לקחת סמכויות חזרה, שהסכמנו לוותר עליהן בעבר, ואני אגב רוצה לומר לך שאני גם בעד הפיקוח, למשל, על רוכבי סוסים בעמק אילון.
אריה ביבי: רעיון טוב.
נסים זאב: כמה שנוכל לקחת על עצמנו סמכויות, זה טוב.
נסים זאב: הבעיה שלנו זה לא האופנוענים.
נסים זאב: הבעיה שלנו זה על טייסים ללא מטוס, שהם הולכים בכבישים כטייסים, כחמקנים, ואפילו מטוסי חמקן אתה לא רואה אותם כל כך מהירים כמו אותם אופנוענים.
נסים זאב: אני לא מגזים.
נסים זאב: פשוט פיקוח נפש.
נסים זאב: אם כבר מעלים את הנושא של האופנוענים, צריך לדבר הרבה מאוד על התרבות שלהם ברכיבת האופנועים, איך שהם נוסעים.
נסים זאב: עשר שנים, אני לא זוכר את עצמי שפעם עברתי- -
יריב לוין: אנו דנים בפטור מחובת הנחה, לא לגוף החוק.
נסים זאב: לכן אני אומר, בוא נעשה את זה במשולב, ואני בעד העניין הזה.
יריב לוין: חבר הכנסת אלקין, בקשה.
זאב אלקין: קודם כל, אני חייב תשובה לחברת הכנסת דליה איציק.
זאב אלקין: אני חושב שאנחנו כאן בעד הסכמות, ומה שהיה אתמול, היתה הסכמה, היתה התחייבות בשם חבר כנסת על ידי עוזריו- -
רוחמה אברהם-בלילא: לא היתה.
זאב אלקין: עלה מזכיר הכנסת למיקרופון, אני חושבת שמזכיר הכנסת הוא גורם נטרלי בבית.
רוחמה אברהם-בלילא: לא נעשתה שום התחייבות.
יריב לוין: חברת הכנסת אברהם, אתם רוצים להגיע להצבעה או לא?
יריב לוין: כי אני אתן לדבר כמה שתרצו, וב-11:00 אסגור את הישיבה.
יריב לוין: הישיבה לא תימשך דקה מעבר ל-11:00, אז אנא.
זאב אלקין: לכן מה שקרה אתמול, אני רוצה לברך אתכם.
זאב אלקין: כשאנשים מכבדים התחייבויות, זה מבורך.
דליה איציק: זה לא יקרה יותר.
דליה איציק: זה פעם אחרונה.
זאב אלקין: אני מצר על כך, אם זו פעם אחרונה, כי אני בעד הסכמות.
אורית זוארץ: כשזה משרת את האינטרסים שלך.
יואל חסון: הכי נוקשה שיכול להיות.
יואל חסון: לא היה פה יושב ראש קואליציה כל כך נוקשה לפניך, וזה לא מחמאה.
רוחמה אברהם-בלילא: אבל זה עוד מעט ישתנה, כשנתניהו ייתן את הגולן, וכשנתניהו ייתן- -
יואל חסון: ולא בונה בגילה.
יואל חסון: ממשלת הימין בגילה לא בונה.
יואל חסון: תלמדו מקדימה לבנות בירושלים.
יריב לוין: אני מודיע עכשיו שאני לא מתכוון להתערב.
יריב לוין: אני אאפשר למי שרוצה להפריע.
יריב לוין: אני ב-11:00 סוגר את הישיבה.
נסים זאב: בואו נדחה לשבוע הבא.
דליה איציק: אנחנו מתחייבים.
נסים זאב: גם אחמד טיבי מתחייב.
יריב לוין: חבר הכנסת אלקין, הדקה שלך מתחילה עכשיו, בבקשה.
זאב אלקין: אנחנו בעד הסכמות.
זאב אלקין: אני חושב שאין כאן מי שבעד אופנועים ואין כאן מי שנגד אופנועים.
זאב אלקין: אנחנו בעד תהליך הידברות בעניין הזה, ובין הלוחצים - -
רוחמה אברהם-בלילא: שר האוצר הגיע.
יריב לוין: חברת הכנסת אברהם, עוד דקה ולא תהיה פה הצבעה, ובגללכם.
יריב לוין: לא בגלל חברי הקואליציה.
זאב אלקין: אנחנו בעד הידברות בנושא הזה, אנחנו בעד לחץ על הממשלה בעניין הזה, כי כמו שאמרת, הנושא הזה לא פוליטי.
זאב אלקין: הוא מחבר בין חלקי הבית, ורוצים להגיע כאן להבנות.
זאב אלקין: עוסקים בזה רבים.
זאב אלקין: עוסקים בזה מציעי החוק, ועל זה יבורכו, עוסקים בזה ועדת משנה לענייני ביטוח – הנה, יושבת כאן חברת הכנסת קירשנבאום, דיברה על זה.
זאב אלקין: עוסקים בזה יושבי ראש ועדת כספים לכלכלה ולכספים, כולם, אגב, אנשי קואליציה.
כרמל שאמה-הכהן: לפי מה שאתה אומר, אדוני יושב ראש הקואליציה, מה הבעיה- -
יריב לוין: לא נגיע להצבעה.
כרמל שאמה-הכהן: אולי פשרה.
כרמל שאמה-הכהן: נאשר את הפטור מחובת הנחה, ואנחנו מתחייבים לא להעלות את הצעת החוק עד המועד החוקי של 45 יום.
כרמל שאמה-הכהן: אתה לא מפסיד כלום.
זאב אלקין: מה המשמעות של ההצבעה?
כרמל שאמה-הכהן: אז מה אכפת לך?
כרמל שאמה-הכהן: למה העקשנות הזו?
יריב לוין: סגן השר כהן, בבקשה.
יצחק כהן: הצעת החוק בעיקרה רוצה לשלול מהממשלה את הפיקוח על נושא התעריפים, להחזיר אותו חזרה לכנסת, כפי שהיה בעבר, לפני הרפורמה בביטוח חובה.
יצחק כהן: אנו זוכרים מה היה אז.
יצחק כהן: מאז שעשינו את הרפורמה נכון להיום התעריפים ירדו ב-40 אחוז, כשזה היה בשיטת פיקוח הכנסת או בהחלטת הכנסת.
יצחק כהן: לגבי נושא האופנוענים, רבותיי, מטעים את הציבור ומטעים אתכם.
יצחק כהן: המפקח הניח על המדף שלושה מוצרים לבחירתם של האופנוענים.
יצחק כהן: המפקח הניח על המדף שלושה מוצרים לבחירתו של הרוכב.
רוחמה אברהם-בלילא: אנחנו לא נכנסים למהות הרחוב.
יצחק כהן: אנחנו עדים בשבועות האחרונים למחאות אלימות, לחסימות כבישים, להפרעות תוך כדי כינוס ששר האוצר מדבר – משהו מחריד, והדברים לא נכונים.
יצחק כהן: גידי, שב, אתה מפריע לי.
יצחק כהן: הגיע הזמן לקבל, דליה פעם הובילה את זה, חוק נגד הלוביסטים.
יצחק כהן: אסור שיהיו פה לוביסטים.
יצחק כהן: לגופו של עניין, עליכם להסיר את ההצעה, הממשלה מתנגדת לזה.
יצחק כהן: האופנוענים יוכלו לשלם יותר זול ב-9 אחוז ממה שהם משלמים היום.
יצחק כהן: הלוביסטים כבר עברו את כל הגבולות, זה הנושא.
יצחק כהן: יש גבול לפופוליזם.
יריב לוין: חבר הכנסת אלקין, שלושים שניות להשלים, אם יש לך הצעה נוספת.
זאב אלקין: ההצעה שלי היא לחברים שלי מהקואליציה ומהאופוזיציה ללכת בעקבות הצעתו של חבר הכנסת זאב – אל תצביעו היום.
זאב אלקין: תנו לקיים את תהליך ההידברות.
זאב אלקין: זה לא יברח לשום מקום.
זאב אלקין: אם אתם אומרים שלא הולכים להצביע על זה במליאה, אז אין שום משמעות בהצבעה על הפטור היום.
דליה איציק: אז מה אכפת לך?
יריב לוין: חבר הכנסת חסון, אתה מסכים או לא?
יריב לוין: התשובה היא כן או לא?
יואל חסון: הגיע הזמן להביא את זה, וגם שהציבור יראה.
יואל חסון: עוד שבועיים זה במליאה.
אברהם מיכאלי: אנחנו פה הולכים עם הראש בקיר על דבר שאפשר לפתור אותו.
יואל חסון: עוד שבועיים זה במליאה, ונראה מה זק"א יגידו לך להצביע.
אברהם מיכאלי: נעשה הצבעה על זה ביום שלישי הבא או רביעי הבא- -
יריב לוין: רבותיי, אני עובר להצבעה עכשיו.
יריב לוין: חבר הכנסת חסון, אני עובר להצבעה עכשיו אלא אם אתה תודיע שאתה לא רוצה לקיים הצבעה היום.
יואל חסון: אני בעד הצבעה.
דליה איציק: חבר הכנסת אלקין, בגלל שאתה אומר שאין שום הבדל, ואתה בעצמך אומר, רק לתת להם את הסיפוק הקטן הזה אתה לא מוכן- -
זאב אלקין: סיפוק במה?
פניה קירשנבאום: למה אתם לא מוכנים לדחות את זה ליום רביעי הבא?
יואל חסון: אנחנו נבחרי ציבור.
יואל חסון: אנחנו רוצים להראות לציבור שאנחנו לפחות עושים משהו.
יואל חסון: זה המינימום.
זאב אלקין: אני מוכן אתך יד ביד לתהליך הידברות.
כרמל שאמה-הכהן: זאב, בוא נאשר את זה ונדחה את זה ב-45 יום.
יריב לוין: אני עובר להצבעה, רבותיי.
זאב אלקין: חברים, יש לי הצעה, כי שוב, זה לא נושא פוליטי, וזה לא נושא שצריך להיות במחלוקת פוליטית כאן בבית הזה.
זאב אלקין: מצד שני, יש משמעת קואליציונית, אתם מכירים את זה היטב.
זאב אלקין: אם מה שאתם רוצים זה הבעת העמדה של הכנסת כמסר מסוים למשרד האוצר לצורך חיזוק משא ומתן, אני מציע כאן הצעה: תהיה הצבעה על הפטור היום, תהיה רביזיה שלי אישית על תוצאות ההצבעה.
זאב אלקין: אנחנו נתמוך.
זאב אלקין: הרביזיה הזאת תוסר ברגע שיש הסכמה.
רוחמה אברהם-בלילא: מה פתאום?
פניה קירשנבאום: אתה לא רוצה שנתמוך בזה?
פניה קירשנבאום: אז תגיד לי שזה לא פופוליסטי.
יריב לוין: לא, אני מצטער.
יריב לוין: הדיון הסתיים, אני עובר להצבעה.
יריב לוין: חבר הכנסת דנון יצא, אני מבין, כך שחבר הכנסת שאמה מצביע במקומו.
יריב לוין: חברת הכנסת זוארץ במקום חברת הכנסת אדטו, חברת הכנסת קירשנבאום במקום חבר הכנסת רותם, חבר הכנסת מטלון במקום חבר הכנסת אילטוב וחבר הכנסת גנאים במקום חבר הכנסת אחמד טיבי.
יריב לוין: חבר הכנסת ביבי, אתה לא יכול להצביע.
יריב לוין: הצבעה בעד – 7 נגד – 7 בקשת הפטור לא נתקבלה.
יריב לוין: בעד – 7, נגד – 8.
יריב לוין: הבקשה לא התקבלה.
כרמל שאמה-הכהן: אני מבקש רביזיה.
יריב לוין: רביזיה לא תידון עכשיו.
יריב לוין: הנושא הראשון על סדר היום - בקשת יו"ר ועדת המדע והטכנולוגיה להעברת הצ"ח חתימה אלקטרונית (תיקון מס' 2), התשס"ט-2009 (מ/412), מוועדת החוקה, חוק ומשפט לדיון בוועדת המדע והטכנולוגיה.
יריב לוין: בדיון הקודם התבקשתי על ידי נציגי סיעת ישראל ביתנו מספר ימים לבדיקה שלהם מול יושב ראש ועדת חוקה, חוק ומשפט את נושא הסכמתו.
יריב לוין: הודעתי שבמידה שמבקשים להודיע משהו חדש, הם מתבקשים לעשות את זה עד תחילת הישיבה היום.
יריב לוין: לא קיבלתי מהם שום הודעה אחרת, ולכן אני חושב שאפשר להצביע על הבקשה.
יריב לוין: מי בעד להעביר את החוק לדיון בוועדת המדע והטכנולוגיה?
יריב לוין: הצבעה בעד – רוב נגד – אין נמנעים – 2 בקשת יו"ר ועדת המדע והטכנולוגיה להעברת הצ"ח חתימה אלקטרונית (תיקון מס' 2), התשס"ט-2009 (מ/412), מוועדת החוקה, חוק ומשפט לדיון בוועדת המדע והטכנולוגיה אושרה.
יריב לוין: נגד – אין, נמנעים – 2.
יריב לוין: הבקשה אושרה, תודה רבה.
מאיר שטרית: אדוני, אני קודם כל מודה ליושב ראש ועדת הכנסת על הפעולה שלו.
מאיר שטרית: אני רק רוצה לומר, שלא נעשתה פה שום פעולה חריגה, ואסביר מדוע; חוק חתימה אלקטרונית נדון ואושר בוועדת המדע בעבר.
מאיר שטרית: התיקון לחוק שעכשיו מביאים- -
ארבל אסטרחן: משותפת.
ארבל אסטרחן: הוא נחקק לראשונה בוועדה משותפת.
מאיר שטרית: בראשות ועדת המדע.
מאיר שטרית: אבל מאז ועדת המדע קיבלה ביסוס, ואין שום סיבה בעולם שתוכל לשקול להעביר אותה לוועדה אחרת, אחרי שנדונה בוועדה בראשות ועדת המדע.
מאיר שטרית: לכן התפלאתי בכלל שיש ספקות.
יריב לוין: אני אמרתי גם בישיבה הקודמת שאני חושב שנכון וראוי להעביר לוועדות שיש להן האפשרות לדון בדברים יותר מהר, לנסות להעביר אליהן את הצעות החוק- -
מאיר שטרית: אני מודה לך, אדוני היושב ראש, ומבקש שתנהג כך לאורך הדרך, כי הוועדה שלנו, תסלח לי שאני אומר לך, מובטלת, בעוד שבוועדות אחרות, אנשים מחכים לחוקים שלהם חודשים, ואין שום סיבה בעולם שנושאים שיש להם היבט מדעי לא יעברו לדיון בוועדה שלנו, שבהם אנחנו חסרי עבודה – ועדות אחרות נמצאות.
מאיר שטרית: אני יכול לעשות לעצמי חיים קלים – לסגור את העסק, להגיד ליושב ראש: תשמע, בוא נבטל את הוועדה.
מאיר שטרית: יש עוד כמה ועדות כאלה, אגב - ועדת הקליטה ועוד, אז בוא נסגור את העסק.
מאיר שטרית: אלא אם נותנים לוועדה לעבוד, ואני לא רואה שום יתרון לוועדה אחרת על פני חברים בוועדת חוקה.
מאיר שטרית: זה אותם חברי כנסת גם בוועדות האלה וגם באלה, ואין שום סיבה שלא יהיה לנו פול ווליום של עבודה – אנחנו יכולים לתרום לעבודת הכנסת.
ציון פיניאן: תעשה הפרטה לוועדה.
מאיר שטרית: אני רוצה לעבוד.
יריב לוין: הצעת חוק חסינות חברי הכנסת, זכויותיהם וחובותיהם (תיקון מס' 36)(צמצום החסינות בפני חיפוש בשל עבירת ביטחון), התשס"ח-2008 (כ/235), הצעת חה"כ עתניאל שנלר – החלת דין רציפות
יריב לוין: נעבור לנושא השני על סדר היום - הצעת חוק חסינות חברי הכנסת, זכויותיהם וחובותיהם (תיקון מס' 36)(צמצום החסינות בפני חיפוש בשל עבירת ביטחון), התשס"ח-2008 (כ/235), הצעת חה"כ עתניאל שנלר.
יריב לוין: הבקשה היא להחיל דין רציפות על הצעת החוק שנדונה בכנסת הקודמת.
יריב לוין: היה כאן דיון קודם.
יריב לוין: בעקבותיו קיים חבר הכנסת שנלר שורה של שיחות, והגיע, אני מבין, למספר סיכומים, בבקשה.
עתניאל שנלר: במשפט אחד – אנחנו נעלה בדיונים לקראת הקריאה השנייה והשלישית נוסחים אחרים שיבטאו שמדובר רק בעברות של בגידה או ריגול או/ו דברים אחרים שנסכם, ולא בתפישה הרחבה יותר שהיתה קודם.
יריב לוין: מישהו מבקש להתייחס?
ארבל אסטרחן: אגיד בקצרה, כי זה באמת דיון חוזר לדיון שקיימה הוועדה הזו כבר בחודש יוני; מדובר בהחלת דין רציפות על הצעת החוק שהציע חבר הכנסת שנלר בכנסת הקודמת ואושרה בקריאה הראשונה אז.
ארבל אסטרחן: מדובר בתיקון לסעיף בחוק החסינות, שעוסק בחסינות בפני חיפוש.
ארבל אסטרחן: כיום הסעיף הוא רחב, מאפשר לחברי הכנסת חסינות רחבה בפני חיפוש, כאשר לוועדת הכנסת יש סמכות להסיר את אותה חסינות, ומה שמוצע בהצעת החוק, ופורמלית זה הנוסח שמאשרים לגביו את הרציפות, מוצע מנגנון, שלפיו שופט של בית משפט עליון יוכל להורות, כאשר יש יסוד לחשד שחבר הכנסת חשוד בעברה מסוג פשע שיש בה סכנה לפגיעה בביטחון המדינה, ותנאי נוסף הוא שהחיפוש הכרחי מטעמי ביטחון המדינה, שלא תחול אותה חסינות בפני חיפוש וניתן יהיה לקיים חיפוש אצל חבר כנסת בהתאם לכללים שחלים לגבי כל אדם.
ארבל אסטרחן: עוד מוסיפה הצעת החוק, שבקשה לבית המשפט העליון למתן צו כזה תוכל להיות מוגשת על ידי המפכ"ל או ראש השב"כ באישור היועץ המשפטי לממשלה, ויו"ר הכנסת ייודע על בקשה כזו.
ארבל אסטרחן: זו ההצעה שעברה בנוסח של הקריאה הראשונה, שלגביה מתבקשת הרציפות.
שלמה מולה: אני מבין שיש תיקון בהצעת החוק.
עתניאל שנלר: בגלל השיחות שעשינו משנים את זה, רק אי אפשר פורמלית לשנות כאן את החוק.
עתניאל שנלר: הוועדה צריכה לדון.
יריב לוין: צריך יהיה לדון בהכנה לשנייה ושלישית.
יריב לוין: כרגע אנחנו לכאורה מאשרים את הקיים.
שלמה מולה: אבל הדיון יהיה פה.
ארבל אסטרחן: כן, זה יחזור לוועדת הכנסת.
עתניאל שנלר: חבר הכנסת מולה, הוא יחזור על מנת לדון על הנוסח שנתתי לך עכשיו.
יריב לוין: מי בעד החלת דין רציפות?
יריב לוין: הצבעה בעד – פה אחד נגד – אין נמנעים – אין החלת דין הרציפות אושרה.
יריב לוין: בעד - פה אחד.
יריב לוין: אין נגד, אין נמנעים.
יריב לוין: אושר פה אחד, ויעלה למליאה.
יריב לוין: קביעת ועדה לדיון בהצעה לסדר היום בנושא: "דה לגיטימציה תקשורתית-ציבורית לאוכלוסיית העולים מחבר העמים בעקבות הרצח של משפ' אושרנקו", של ח"כ יוליה שמאלוב-ברקוביץ
יריב לוין: הנושא השלישי, קביעת ועדה לדיון בהצעה לסדר היום בנושא: "דה לגיטימציה תקשורתית-ציבורית לאוכלוסיית העולים מחבר העמים בעקבות הרצח של משפ' אושרנקו", של ח"כ יוליה שמאלוב-ברקוביץ.
יריב לוין: במליאה הוצע להקים ועדה משותפת לוועדת העלייה, הקליטה והתפוצות ולוועדת החינוך, התרבות והספורט.
יריב לוין: יושבי ראש שתי הוועדות סיכמו כי ההצעה תועבר לדיון בוועדת העלייה, הקליטה והתפוצות, והדיון בנושא ימוצה בישיבה משותפת לשתי הוועדות.
יריב לוין: לכן באופן פורמלי אנו נעביר את ההצעה לדיון בוועדת העלייה והקליטה, על-פי מה שמוצע כאן.
שלמה מולה: אני חושבת שההצעה לסדר הזו צריכה להיות נדונה בוועדה המשותפת בין ועדת החינוך והקליטה.
שלמה מולה: מאחר שחברת הכנסת שמאלוב-ברקוביץ לא נמצאת בארץ, היא ביקשה ממני לייצג אותה, ולבקש שוועדת הכנסת כן תקבל החלטה שהוועדה תהיה ועדה משותפת של חינוך וקליטה.
זאב אלקין: לדיון בהצעה לסדר?
שלמה מולה: אני אגיד לך למה אני חושב - שזה לא מדובר בנושא קליטה מובהק, זה לא מדובר רק בנושא עלייה מובהק, לכן אני חושב שראוי ששתי הוועדות יחד יקיימו דיון.
שלמה מולה: למה זה מפריע?
זאב אלקין: זה לא מפריע, אבל אני לא זוכר דבר כזה, שלהצעה לסדר הקימו ועדה משותפת.
שלמה מולה: זה לא ועדה משותפת.
שלמה מולה: שיהיה דיון בשתי ועדות.
יריב לוין: חבר הכנסת מולה, העניין הוא רק טכני.
יריב לוין: הסיכום היה שבאופן פורמלי נעביר את הנושא לוועדת העלייה והקליטה, אבל יושבי ראש שתי הוועדות, הן העלייה והקליטה והן החינוך, סיכמו ביניהם והודיעו לנו שיושב ראש ועדת העלייה והקליטה יזמן דיון משותף של שתי הוועדות יחד לדיון בעניין הזה.
יריב לוין: אנו נצביע באופן פורמלי על ההעברה לוועדת העלייה, הקליטה והתפוצות, בשים לב להודעה המשותפת של שני ראשי הוועדות, שנמצאת כאן בפנינו.
יריב לוין: הצבעה בעד – פה אחד נגד – אין נמנעים – אין העברת הנושא לוועדת העלייה, הקליטה והתפוצות אושרה.
יריב לוין: אושר פה אחד.
יריב לוין: הקמת ועדה משותפת לוועדת הכלכלה ולוועדת החוקה, חוק ומשפט בהתאם לחוק שירות נתוני אשראי, התשס"ב-2002
יריב לוין: חבר הכנסת מיכאלי עוד לא הגיע, אז נעבור לנושא החמישי ואז נחזור לרביעי.
יריב לוין: הנושא החמישי - הקמת ועדה משותפת לוועדת הכלכלה ולוועדת החוקה, חוק ומשפט בהתאם לחוק שירות נתוני אשראי, התשס"ב-2002.
יריב לוין: ארבל, בבקשה, אם את יכולה כמה מילים להבהרה, מדוע נדרשת הוועדה הזו.
ארבל אסטרחן: חוק נתוני אשראי מ-2002 קובע שתהיה ועדה סטטוטורית, שתהיה ועדה משותפת לוועדת כלכלה וועדת חוקה.
ארבל אסטרחן: החוק נותן לה תפקידים; היא יכולה לקבוע תקנות, אגרות ותשלומים לפי החוק, וכתב יו"ר ועדת הכלכלה, שהגיעה אליו משר המשפטים בקשה לאשר תקנות לשירות נתוני אשראי, זה דבר שמחייב את אישור הוועדה המשותפת, וזהו – הוועדה הזו נדרשת רק להקים את הוועדה המשותפת, ולקבוע את ההרכב שלה, בהתאם לקבוע בחוק.
יריב לוין: אני קיבלתי מראשי הוועדות את ההרכב המוצע הבא: מטעם ועדת הכלכלה: חבר הכנסת אופיר אקוניס, שיכהן כיושב ראש, כרמל שאמה, חמד עמאר, רוברט טיבייב, ישראל חסון.
יריב לוין: מטעם ועדת החוקה, חוק ומשפט: חברי הכנסת אורי אורבך, אברהם מיכאלי, אופיר פינס-פז, טלב אלסאנע ומיכאל בן-ארי.
יריב לוין: אני מביא לתשומת לבכם שיושב ראש ועדת החוקה, חוק ומשפט סבר שיש אולי להקטין את הוועדה, אבל על מנת שלא נתחיל את כל התהליך שוב, של לחפש ולבקש שמות, אני מציע לאשר את ההרכב כפי שהוא, אלא אם ישנן הערות או התייחסויות.
זאב אלקין: מעשית הוא צדק, אבל זו לא סיבה להמתין.
יריב לוין: מי בעד לאשר את ההרכב המוצע?
יריב לוין: נגד?
יריב לוין: הצבעה בעד – פה אחד נגד – אין נמנעים – אין הקמת ועדה משותפת לוועדת הכלכלה ולוועדת החוקה, חוק ומשפט בהתאם לחוק שירות נתוני אשראי, התשס"ב-2002, אושרה.
יריב לוין: אושר פה אחד, תודה.
יריב לוין: החלטת גמלאות לנושאי משרה ברשויות השלטון (חברי הכנסת ושאיריהם)(תיקון)(תיקון), התש"ע-2009, פניית חה"כ אברהם מיכאלי
יריב לוין: אעבור לנושא הרביעי על סדר היום – החלטת גמלאות לנושאי משרה ברשויות השלטון (חברי הכנסת ושאיריהם)(תיקון)(תיקון), התש"ע-2009, פניית חה"כ אברהם מיכאלי.
אברהם מיכאלי: אדוני היושב ראש, תודה.
אברהם מיכאלי: קודם כל, אני מתנצל על האיחור.
אברהם מיכאלי: נמצאים פה חברי פרלמנט מצרפת, ישבנו אתם, וזה חשוב מאוד למדינת ישראל, המסרים שהעברנו להם.
אברהם מיכאלי: הנושא הזה נדון כבר בוועדות כנסת כבר מספר פעמים.
אברהם מיכאלי: מדובר פה בהחזרת דבר שהיה כבר לחברי כנסת - לקחו להם את זה באיזו הזדמנות, ואחר כך תיקנו את הטעות.
אברהם מיכאלי: מדובר פה בחכ"לים.
שלמה מולה: מדובר בחברי כנסת שהורשעו?
אברהם מיכאלי: היתה החלטה שבסוף תוקנה, כי היא היתה החלטה לא נכונה מבחינה משפטית.
אברהם מיכאלי: ארבל תסביר את זה.
שלמה מולה: אם מדובר בחברי כנסת שהורשעו, נמצאים בכלא- -
ארבל אסטרחן: לא, אני אסביר.
ארבל אסטרחן: בשנת 2007 החליטה ועדת הכספים לגבי נושאי המשרה שבסמכותה, שזה נשיא, ראש ממשלה, שרים ונושאי משרה שיפוטית, ובעקבותיה ועדת הכנסת לגבי נושאי המשרה שבסמכותה, שזה חברי הכנסת, שתי הוועדות הללו קיבלו החלטה, שלפיה, נושא משרה לשעבר שהורשע בעברה פלילית, ובתקופת הכהונה או לאחריה, ובית המשפט קבע שיש עם העברה קלון, יישללו ממנו כל התשלומים הנלווים לקצבה.
ארבל אסטרחן: כלומר בפנסיה עצמה לא נוגעים, אבל אם יש תשלומים נלווים, למשל, אם זה חבר כנסת לשעבר, אז יש תשלומי טלפון ועיתון.
ארבל אסטרחן: אם זה יו"ר כנסת, זה גם לשכה.
ארבל אסטרחן: ראש ממשלה – זה גם לשכה.
ארבל אסטרחן: אם זה נשיא – יש זכויות נוספות.
ארבל אסטרחן: כל התשלומים הנלווים לקצבה יישללו לאחר ההרשעה.
ארבל אסטרחן: ההחלטה הזו התקבלה, כאמור, בשנת 2007, ואז נקבע שזה יחול גם על מי שהורשע בעבר, לפני 2007.
ארבל אסטרחן: לאחרונה בחודש אוגוסט החליטה ועדת הכספים לגבי נושאי המשרה שבסמכותה להשאיר את ההחלטה בתוקף, אבל שהיא תחול רק לגבי נושאי משרה שהורשעו מעת קבלת ההחלטה המקורית ואילך.
אברהם מיכאלי: כלומר תחולה רטרואקטיבית.
ארבל אסטרחן: זה לא בדיוק רטרואקטיבית, כי לא שללו תשלומים אחורנית, אבל מה שהחליטה כעת ועדת הכספים לגבי נושאי המשרה שבסמכותה – נשיא, ראש ממשלה, שרים ונושאי משרה שיפוטית, בעצם לתקן את אותה החלטה מ-2007, ולקבוע בה שהיא תהיה רלוונטית רק לגבי מי שהורשע מאז שהתקבלה ואילך.
ארבל אסטרחן: כעת מציע חבר הכנסת מיכאלי, בעצם שוועדת הכנסת תעשה התאמה לגבי נושאי המשרה שבסמכותה, שזה חברי הכנסת לשעבר, וגם כן, תתקן את אותה החלטה מ-2007, ותחליט שהשלילה תיעשה רק לגבי שהורשע מ-2007 ואילך.
ארבל אסטרחן: כמובן, שתשלומים שנשללו, לא יוחזרו, אלא ישולמו מכאן ולהבא.
ארבל אסטרחן: אני יכולה לציין שמבחינת חברי כנסת לשעבר, יש עשרה חברי כנסת לשעבר שנשללו מהם תשלומים.
ארבל אסטרחן: שניים הורשעו ונקבע לגביהם קלון – שניים מתוך העשרה – אחרי ההחלטה מ-2007, כלומר היא לא תחזיר להם תשלומים, אבל לגבי שמונה, זה אומר שמכאן ולהבא, אם ועדת הכנסת תחליט לקבל את ההצעה, ישולמו להם תשלומי טלפון ועיתונים.
יריב לוין: אם אני מבין נכון, המשמעות של ההצעה היא שבעצם נוהגים כפי שנהוג בכל שאר הנושאים, ומייצרים האחדה להחלטה שישנה ביחס לנושאי המשרה שבסמכות- -
אברהם מיכאלי: מכיוון שוועדת הכספים לא יכלה לאשר לח"כים- -
יריב לוין: אז אנחנו צריכים לעשות את זה במקביל, כדי שלא ייווצר מצב ששם ישנה קביעה שונה ממה שיש אצלנו.
יריב לוין: התייחסות, בבקשה.
שלמה מולה: ידידי חבר הכנסת מיכאלי, דעתנו לא נוחה עם הסיפור הזה.
שלמה מולה: לא הייתי רוצה שדווקא כחברי כנסת נסתתר מהחלטות של שרים וראשי ממשלה ונשיאים ואחרים.
שלמה מולה: ואם החמירו, ואני חושב שללכת עכשיו לחפש אחרי חבר כנסת לשעבר שהורשעו לפני 10 שנים, 15 שנה, או אלה שנושאים קלון, להגיד: בוא ניטיב אתם- -
יריב לוין: אנחנו לא מיטיבים אתם.
יריב לוין: גם התיקון בוועדת כספים נעשה בגלל שהתברר - התיקון להסדר נשא עמו לא מעט בעיות של איזושהי החלה רטרואקטיבית וכן הלאה.
אברהם מיכאלי: אי אפשר לקחת לאנשים זכויות רטרואקטיבית.
שלמה מולה: זה לא זכויות פנסיה.
שלמה מולה: אני זוכר כשבאנו לפה, עוד ראש ממשלה, שאפילו לא הורשע, הוא בסך הכול נמצא מנהל משפט, אולמרט, איך כל אחד פה בקצף שצף, ועל הרחבת יחידה לצורך אבטחה אפילו.
שלמה מולה: אמרו שיש טעם לפגם, וזה לא נכון, וכן הלאה.
שלמה מולה: אני לא הייתי נוגע בזה.
שלמה מולה: אני הייתי משאיר את המצב כפי שזה.
יריב לוין: התייחסות נוספת?
נסים זאב: למה שהחוק לא יחול אך ורק אחרי שיתקבל החוק?
יריב לוין: אנחנו רוצים להתיישר עם הקו שקבעה ועדת הכספים.
נסים זאב: כלומר כל מי שהורשע מ-2007 והלאה?
יריב לוין: 2007 והלאה – מה שאנחנו עושים לא יחול עליו.
יריב לוין: הוא בכל מקרה, גם בוועדת הכספים, לא חל עליו.
יריב לוין: הוא לא מקבל בכל מצב.
נסים זאב: אז מי שיורשע מכאן והלאה?
יריב לוין: מי שיורשע מ-2007.
יריב לוין: הכלל קיים.
יריב לוין: הכוונה היא לחתוך את הקו מהיום שבו קבעו את הכלל במקור, שזה גם הגיוני.
ארבל אסטרחן: לגביהם, אין ספק.
יריב לוין: מה שקרה מהרגע שיש כלל, אין ויכוח.
נסים זאב: מה שמצחיק פה, חלק גדול מהם, הם כבר יכולים להיות מועמדים להיות חברי כנסת מחדש.
נסים זאב: אז איך אני יכול ללכת רטרואקטיבית?
יריב לוין: אני לא הולך רטרואקטיבית, לכן זה הרעיון שאנחנו רוצים לתקן.
יריב לוין: לעומת זאת, אנחנו לא ניתן מחדש למי שנשלל לו מהיום של הכלל.
יריב לוין: בעיניי, לפחות, זה סביר והגיוני.
יריב לוין: חבר הכנסת שנלר, בבקשה.
עתניאל שנלר: אני סבור שאם ועדת הכספים לא היתה עושה את השינוי בנושא השרים, אני לא הייתי שמח לעשות את השינוי, כי אני לא רואה בזה בעיה שלא יקבלו את העיתון ואת שיחות הטלפון, למי שיש עמו קלון.
עתניאל שנלר: אבל ברגע שוועדת הכספים עשו את השינוי בנושא השרים, והרי גם הם היו חברי כנסת, יש כאן בעיה יותר עמוקה - חבר כנסת מסוג אחד וחבר כנסת מסוג אחר.
עתניאל שנלר: זה כבר יפגום באחידות של זכויות חברי הכנסת בכלל.
עתניאל שנלר: לכן באילוץ, בגלל שוועדת הכספים עשתה כך וכך, אני חושב שאין לנו אלא – נראה אפילו טכני, שאין לנו בררה בהקשר הזה.
יריב לוין: אני חותם על דבריך.
נסים זאב: בכל הצעת חוק אומרים: מכאן ולהבא.
יריב לוין: הנוסח מונח על השולחן.
יריב לוין: אני חושב שאין צורך לשוב ולקרוא אותו.
יריב לוין: מי בעד לקבל את הנוסח שמונח בפניכם?
יריב לוין: הצבעה בעד – רוב נגד – 1 נמנעים – אין הנוסח אושר.
יריב לוין: נגד – 1.
יריב לוין: נמנעים – אין.
יריב לוין: תודה, אושר הנוסח המתוקן.
יריב לוין: 6.
יריב לוין: בקשת הממשלה להקדמת הדיון בהצעת חוק הרשות השנייה לטלוויזיה ורדיו (תיקון מס' 32)(הארכה בתנאים של זיכיון לשידורי טלוויזיה בערוץ השלישי והסדר חובות), התש"ע-2009
יריב לוין: אני עובר לנושא שהוסף לסדר היום - בקשת הממשלה להקדמת הדיון בהצעת חוק הרשות השנייה לטלוויזיה ורדיו (תיקון מס' 32)(הארכה בתנאים של זיכיון לשידורי טלוויזיה בערוץ השלישי והסדר חובות), התש"ע-2009.
יריב לוין: מי נמצא כאן מטעם הממשלה?
יריב לוין: דיאנה, בבקשה.
דיאנה מגנאג'י: אתמול הממשלה הסמיכה את ועדת השרים לחקיקה לאשר את החוק הנ"ל, והחוק אכן אושר.
דיאנה מגנאג'י: אנחנו פונים לוועדת הכנסת לקבל פטור מחובת הנחה.